b'\n_START_ARTICLE_\nBaltijos atomin\xc4\x97 elektrin\xc4\x97\n_START_SECTION_\nIstorija\n_START_PARAGRAPH_\nSprendim\xc4\x85 d\xc4\x97l atomin\xc4\x97s j\xc4\x97gain\xc4\x97s Kaliningrado srityje statybos Rusijos atomin\xc4\x97s energetikos federalin\xc4\x97 agent\xc5\xabra \xe2\x80\x9eRosatom\xe2\x80\x9c ir Kaliningrado srities vyriausyb\xc4\x97 pri\xc4\x97m\xc4\x97 2008 m. baland\xc5\xbeio 16 d., kai tapo ai\xc5\xa1ku, jog nuo 2009 m. gruod\xc5\xbeio 31 d. u\xc5\xbedaroma vienintel\xc4\x97 regione Ignalinos atomin\xc4\x97 elektrin\xc4\x97. \xc4\xaesakym\xc4\x85 organizuoti darbus \xe2\x80\x9eRosatom\xe2\x80\x9c vadovas Sergejus Kirijenka pasira\xc5\xa1\xc4\x97 2008\xc2\xa0m. rugpj\xc5\xab\xc4\x8dio 13 d.; u\xc5\xbesakovu paskirtas koncernas \xe2\x80\x9eEnergoatom\xe2\x80\x9c, projektuotoju\xc2\xa0\xe2\x80\x93 Sankt Peterburgo mokslo tyrim\xc5\xb3 ir projektavimo konstravimo institutas \xe2\x80\x9eAtomenergoprojekt\xe2\x80\x9c. 2009\xc2\xa0m. rugs\xc4\x97jo 25 d. Rusijos ministras pirmininkas Vladimiras Putinas pasira\xc5\xa1\xc4\x97 pavedim\xc4\x85 Kaliningrado srityje statyti dviej\xc5\xb3 blok\xc5\xb3, kiekvienas po 1150 MW, Baltijos AE. T\xc5\xb3 pa\xc4\x8di\xc5\xb3 met\xc5\xb3 pabaigoje Kaliningrado srities vyriausyb\xc4\x97 valstyb\xc4\x97s poreikiams per\xc4\x97m\xc4\x97 259 ha ploto \xc5\xbeem\xc4\x97s sklyp\xc4\x85 tarp \xc5\xa0e\xc5\xa1up\xc4\x97s ir \xc4\xaesruties upi\xc5\xb3, kurio 90,1 ha priskirta pramoninei statybai.  Ragain\xc4\x97s mieste numatyta pastatyti 10 000 gyventoj\xc5\xb3 atominink\xc5\xb3 mikrorajon\xc4\x85._NEWLINE_Pirmosios plytos pad\xc4\x97jimo i\xc5\xa1kilm\xc4\x97s \xc4\xafvyko 2010 m. vasario 25 d. Jose dalyvavo \xe2\x80\x9eRosatom\xe2\x80\x9c vadovas Sergejus Kirijenka, vicepremjeras Sergejus Ivanovas ir Kaliningrado srities gubernatorius Georgijus Bosas. 2010\xc2\xa0m. prad\xc4\x97ti \xc5\xbeem\xc4\x97s darbai, 2011 m. pavasar\xc4\xaf prasid\xc4\x97jo statybos darbai. Pirmasis reaktorius tur\xc4\x97t\xc5\xb3 prad\xc4\x97ti veikti 2016 m.\n_START_SECTION_\nJ\xc4\x97gain\xc4\x97\n_START_PARAGRAPH_\nBaltijos AE pagrindas\xc2\xa0\xe2\x80\x93 du dviej\xc5\xb3 kont\xc5\xabr\xc5\xb3 vandens-vandens reaktoriai VVER-1200 (rus. \xd0\x92\xd0\x92\xd0\xad\xd0\xa0, \xd0\x92\xd0\xbe\xd0\xb4\xd0\xbe-\xd0\x92\xd0\xbe\xd0\xb4\xd1\x8f\xd0\xbd\xd0\xbe\xd0\xb9 \xd0\xad\xd0\xbd\xd0\xb5\xd1\x80\xd0\xb3\xd0\xb5\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd0\xa0\xd0\xb5\xd0\xb0\xd0\xba\xd1\x82\xd0\xbe\xd1\x80), kurti nuo 1955 m. kaip atomini\xc5\xb3 povandenini\xc5\xb3 laiv\xc5\xb3 j\xc4\x97gain\xc4\x97s. Pirmasis \xc5\xa1io tipo reaktorius prad\xc4\x97jo veikti 1964 m. Novovorone\xc5\xbeo AE, v\xc4\x97liau pana\xc5\xa1ius reaktorius \xc4\xafsigijo Bulgarija, Vokietijos Demokratin\xc4\x97 Respublika, Suomija, Turkija, Indija, Slovakija, Vengrija, \xc4\x8cekija, Ukraina. Reaktorius VVER-1200 projektuojamas ir Baltarusijos AE. Reaktoriaus \xc5\xa1ilumin\xc4\x97 galia 3200 MW, nominali energetin\xc4\x97 galia\xc2\xa0\xe2\x80\x93 1170 MW, gryna galia\xc2\xa0\xe2\x80\x93 1082 MW, naudingumo koeficientas 35%. Jame tilps apie 70 t iki 4,71-4,85% prisodrinto urano._NEWLINE_Reaktorius montuojamas viename bloke su garo turbina. Be to, prie kiekvieno reaktoriaus statomi ma\xc5\xa1in\xc5\xb3 skyrius, chemijos cechas, naujo kuro ir radioaktyvi\xc5\xb3 atliek\xc5\xb3 saugyklos, vandens paruo\xc5\xa1imo cechas, administracinis-buitinis korpusas. Atskirai statomi ventiliacijos kaminas, dyzelin\xc4\x97 elektros stotis avariniam elektros tiekimui, transformatoriai, automatin\xc4\x97 gaisro gesinimo sistema._NEWLINE_Kiekvienam energetiniam blokui statomas atskiras bok\xc5\xa1tinis au\xc5\xa1intuvas ir baseinai perteklinei \xc5\xa1ilumos energijai au\xc5\xa1inti. Vandens poreikiai numatomi iki 8000 m\xc2\xb3/val., tod\xc4\x97l kaip papildomas vandens \xc5\xa1altinis bus naudojamas Nemuno vanduo.\n_START_SECTION_\nEnergetika\n_START_PARAGRAPH_\nNumatoma, kad did\xc5\xbeioji Baltijos AE pagamintos elektros energijos dalis bus eksportuojama. 2011\xc2\xa0m. kovo 4 d. kompanija \xe2\x80\x9e\xd0\x98\xd0\xbd\xd1\x82\xd0\xb5\xd1\x80 \xd0\xa0\xd0\x90\xd0\x9e \xd0\x95\xd0\xad\xd0\xa1\xe2\x80\x9c pasira\xc5\xa1\xc4\x97 sutart\xc4\xaf su Lietuvos kompanija \xe2\x80\x9eInter RAO Lietuva\xe2\x80\x9c d\xc4\x97l iki 1000 MW galios panaudojimo elektros energijos eksportui per Lietuvos teritorij\xc4\x85 Latvijai, Lietuvai, Estijai ir kitoms Baltijos \xc5\xa1alims esamomis 330 kV ir tiesiamomis elektros perdavimo linijomis.  Taip pat numatoma energij\xc4\x85 eksportuoti \xc4\xaf Lenkij\xc4\x85, \xc5\xa0vedij\xc4\x85 (per Lietuvos-\xc5\xa0vedijos povandenin\xc4\xaf kabel\xc4\xaf) ir Vokietij\xc4\x85.'